Na temelju članka 37. Statuta Zajednice športskih udruga i saveza Zagrebačke županije, a sukladno članku 15. stavku 2. Zakona o javnoj nabavi („Narodne novine“ broj 120/16), Izvršni odbor je na 5. sjednici održanoj 14. srpnja 2021. g., donio sljedeći

**PRAVILNIK O PROVEDBI POSTUPAKA JEDNOSTAVNE NABAVE**

**I. OPĆE ODREDBE**

Članak 1.

U svrhu poštivanja osnovnih načela javne nabave te zakonitog, namjenskog i svrhovitog trošenja sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i/ili usluga, procijenjene vrijednosti do 200.000,00 kuna za nabavu roba i usluga, odnosno 500.000,00 kuna za nabavu radova (u daljnjem tekstu: jednostavna nabava) za koje sukladno odredbama Zakona o javnoj nabavi (u daljnjem tekstu: Zakon), ne postoji obveza provedbe postupaka javne nabave. U provedbi postupaka nabave robe, radova i/ili usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.

**II. SPRIJEČAVANJE SUKOBA INTERESA**

Članak 2.

U provedbi sprječavanja sukoba interesa u postupcima jednostavne nabave na odgovarajući način primjenjuju se odredbe Zakona o javnoj nabavi.

**III. POKRETANJE I PRIPREMA POSTUPAKA JEDNOSTAVNE JAVNE NABAVE**

Članak 3.

Postupak jednostavne nabave pokreće se pod uvjetom da su planirana i osigurana financijska sredstva za predmet nabave i da je predmet nabave, procijenjene vrijednosti nabave 20.000,00 kuna ili više bez PDV-a, uvršten u Plan nabave za proračunsku godinu.

Nabava radova, roba i usluga procijenjene vrijednosti manje od 20.000 kn bez PDV-a provodi stručna služba Zajednice ZŠU i SZŽ.

Pripremu i provedbu postupaka jednostavne nabave procijenjene vrijednosti jednake ili veće od 20.000,00 kn bez PDV-a. a manje od 70.000,00 kn bez PDV-a provodi stručna služba Zajednice ZŠU i SZŽ.

Pripremu i provedbu postupaka jednostavne nabave procijenjene vrijednosti jednake ili veće od 70.000,00 kn bez PDV-a , a manje od 200.000,00, odnosno 500.000,00 kn bez PDV-a, provode ovlašteni predstavnici (glavni tajnik i predsjednik).

**IV. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI MANJE OD 20.000 KN BEZ PDV-a**

Članak 4.

Nabava radova, roba i usluga procijenjene vrijednosti manje od 20.000 kn bez PDV-a, provodi se, ovisno o predmetu nabave, izdavanjem narudžbenice ili zaključivanjem ugovora s jednim gospodarskim subjektom po vlastitom izboru, temeljem ponude koja je prethodno zatražena elektroničkim putem, telefaksom ili telefonski.

Nabava radova, roba i usluga procijenjene vrijednosti manje od 20.000 kn bez PDV-a također se može provesti i neposrednim prihvatom ponude (usmenim putem), uz izdavanje računa.

Narudžbenica sadrži podatke o: naručitelju, vrsti roba/radova/usluga koje se nabavljaju uz specifikaciju jedinica mjere, količine, jedinične cijene, ukupne cijene, roku izvođenja radova/isporuke robe/pružanja usluge, gospodarskom subjektu-dobavljaču.

Ugovor sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni i ostalim bitnim sastojcima ugovora sukladno Zakonu o obveznim odnosima.

**V. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 20.000,00 KN BEZ PDV-a. A MANJE OD 70.000,00 KN BEZ PDV-a**

Članak 5.

Nabava radova, roba i usluga procijenjene vrijednosti jednake ili veće od 20.000,00 kuna bez PDV-a, a manje od 70.000,00 kn bez PDV-a, provodi se izdavanjem narudžbenice ili zaključivanjem ugovora s jednom gospodarskim subjektom po vlastitom izboru, temeljem ponude koja je prethodno zatražena elektroničkim putem, telefaksom, poštom ili telefonski.

Narudžbenica sadrži podatke o: naručitelju, vrsti roba/radova/usluga koje se nabavljaju uz specifikaciju jedinica mjere, količine, jedinične cijene, ukupne cijene, roku izvođenja radova/isporuke robe/pružanja usluge, gospodarskom subjektu-dobavljaču.

Ugovor sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni i ostalim bitnim sastojcima ugovora sukladno Zakonu o obveznim odnosima.

**VI. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 70.000,00 KN BEZ PDV-a,. A MANJE OD 200.000,00, odnosno 500.000,00 KN BEZ PDV-a**

Članak 6.

Kod postupaka jednostavne nabave procijenjene vrijednosti jednake ili veće od 70.000,00 kn bez PDV-a, a manje od 200.000,00 kuna bez PDV-a za nabavu roba i usluga, odnosno od 500.000,00 kn bez PDV-a za radove, poziv za dostavu ponuda upućuje se na najmanje 3 gospodarska subjekta po izboru.

Poziv se odabranim gospodarskim subjektima upućuje na dokaziv način elektroničkim putem, faksom, poštom ili na drugi odgovarajući način.

Za odabir ponude dovoljna je i jedna pristigla ponuda koja mora udovoljavati svim uvjetima i zahtjevima iz Poziva na dostavu ponude.

Iznimno, ovisno o prirodi predmeta nabave i razini tržišnog natjecanja, poziv na dostavu ponuda može se uputiti najmanje jednom gospodarskom subjektu, u slučajevima: kad to zahtijevaju tehnički ili umjetnički razlozi, kod zaštite isključivih prava i na temelju isključivih prava na temelju posebnih Zakona i drugih propisa, kod hotelskih (smještajnih) i restoranskih usluga, odvjetničkih usluga, zaštitarskih usluga, zdravstvenih usluga, socijalnih usluga, usluga obrazovanja, konzultantskih usluga, usluga vještaka, usluga održavanja softwera i IT opreme, kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina, kao i u slučaju provedbe nabave koja zahtijeva žurnost, kada zbog posebnih okolnosti nabavu radova ili usluga može izvršiti samo jedan gospodarski subjekt te u ostalim slučajevima po odluci naručitelja.

Obavijest o odabiru ponude s obrazloženjem ovlašteni predstavnici prenose članovima Izvršnog odbora Zajednice ZŠU i SZŽ.

**VII. ROK I NAČIN DOSTAVE PONUDA**

Članak 7.

Ponuditelji dostavljaju svoje ponude u roku za dostavu ponuda navedenom u Pozivu na dostavu ponude.

Rok za dostavu ponuda mora biti primjeren predmetu nabave i ne može biti kraći od 5 dana od dana slanja poziva na dostavu ponuda, osim u slučaju žurne nabave. Rokovi za dostavu ponude određuju se na način da se utvrdi točan datum do kojeg gospodarski subjekti mogu pravodobno dostaviti svoju ponudu.

**VIII. KRITERIJ ZA ODABIR PONUDE**

Članak 8.

Kao kriterij za odabir ponude može se koristiti najniža cijena ili ekonomski najpovoljnija ponuda. Ukoliko je kriterij odabira ekonomski najpovoljnija ponuda, uz kriterij cijene, koriste se i drugi kriteriji, npr. kvaliteta, tehničke i funkcionalne prednosti, rok isporuke, jamstveni rokovi, operativni troškovi, rok isporuke i sl. kriteriji povezani s predmetom nabave.

Članak 9.

**IX. ODABIR I PONIŠTENJE POSTUPKA**

Obavijest o odabiru ili Obavijest o poništenju dostavlja se svakom ponuditelju u postupku jednostavne nabave. Naručitelj zadržava pravo poništiti postupak jednostavne nabave, prije ili nakon roka za dostavu ponuda bez posebnog pisanog obrazloženja. Rok za donošenje Obavijesti o odabiru najpovoljnije ponude ili Obavijesti o poništenju postupka bagatelne nabave iznosi 30 dana od isteka roka za dostavu ponuda.

**X. PRIJELAZNE I ZAVRŠNE ODREDBE**

Članak 10.

Ovaj Pravilnik objavljuje se na Internet stranicama Zajednice športskih udruga i saveza Zagrebačke županije, a stupa na snagu danom donošenja.

Predsjednik Zajednice ZŠU i SZŽ

Vladimir Bregović, ing. građ.